আল-মুহান্না বিন জয়ফর

**আল-মুহান্না বিন জয়ফর** () ছিলেন একজন ইবাদি পণ্ডিত যিনি ওমান ইমামতের ষষ্ঠ ইমাম হিসেবে নির্বাচিত হয়েছিলেন। তিনি ৮৪১ সালের এপ্রিল থেকে ৮৫১ সালের অক্টোবরে তার মৃত্যু পর্যন্ত শাসন করেন। তার শাসনামলে অর্থনৈতিক প্রবৃদ্ধি, ইবাদি ধর্মতত্ত্বের ধারাবাহিক বিকাশ এবং সামরিক বাহিনীর পুনর্গঠন পরিলক্ষিত হয়। ইমামের কর্তৃত্ব শক্তিশালী করার প্রচেষ্টায় তার বিরুদ্ধে বিরোধিতা বাড়লেও, তিনি ক্ষমতা ছাড়তে অস্বীকার করেন এবং তার শাসনের বিরুদ্ধে আসা চ্যালেঞ্জগুলো দ্রুত মোকাবেলা করেন।

## জীবনী
৮৪০ সালের ২৯ এপ্রিল (৩ রজব ২২৬ হিজরি) পূর্বসূরি আব্দ আল-মালিক বিন হুমাইদের মৃত্যুর দিনেই ইবাদি ওলামা কর্তৃক আল-মুহান্না ইমাম হিসেবে নির্বাচিত হন। তিনি আজদ গোত্রের ইয়াহমাদ বংশের লোক ছিলেন এবং সম্ভবত চতুর্থ ইমাম ঘাসান বিন আবদুল্লাহর আত্মীয় ছিলেন। রাগান্বিত হলে তার দাঁত বেরিয়ে পড়ার প্রবণতার কারণে তাকে **ধু আল-নাব** (যার কৃন্তক দাঁত আছে) ডাকনাম দেওয়া হয়েছিল।

আল-মুহান্না কঠোর স্বভাবের অধিকারী ছিলেন এবং তার শাসনকাল ক্রমবর্ধমান কেন্দ্রীয় শাসন এবং কঠোর শৃঙ্খলামূলক ব্যবস্থার দ্বারা চিহ্নিত ছিল। বিশেষ করে তার সমালোচক এবং যারা ইমামতের জন্য হুমকি বলে বিবেচিত হত তাদের প্রতি কঠোর ছিলেন। শৃঙ্খলা বজায় রাখার ইচ্ছায় তিনি সামরিক বাহিনীকে পুনর্গঠন করেন: নৌবাহিনী ৩০০টি যুদ্ধজাহাজে উন্নীত হয় এবং 'শুরাত' নামে পরিচিত অনিয়মিত মিলিশিয়াদের পরিবর্তে নিজওয়ায় সদর দপ্তর বিশিষ্ট একটি স্থায়ী সেনাবাহিনী গঠন করা হয়, যা ১০,০০০ সৈন্য এবং প্রায় ৯,০০০ ঘোড়া ও উটের সমন্বয়ে গঠিত ছিল। এছাড়া 'আফলাজ' সেচ ব্যবস্থার উন্নয়নের ফলে কৃষি উৎপাদন বৃদ্ধি পায়। তার শাসনকাল জুড়ে আপেক্ষিক স্থিতিশীলতার কারণে বাণিজ্য বৃদ্ধি পায় এবং জনসংখ্যা বৃদ্ধি পায়। তার শাসনামলে নিজওয়ার একটি জেলাতেই ১৪,০০০ বাসিন্দা বসবাস করত।

### বিরোধিতা
ইমামতের ঐতিহ্যগত ক্ষমতা কাঠামো যেখানে ক্ষমতা ওলামাদের সাথে ভাগ করে নেওয়া হত। তার প্রতি আল-মুহান্নার অবজ্ঞার কারণে ওলামাদের মধ্যে তার প্রতি বিরোধ তৈরি হয়। তার শাসনপদ্ধতি বিশিষ্ট পণ্ডিত বশির বিন আল-মুন্ধির এবং মুহাম্মদ বিন মাহবুবকে ক্ষুব্ধ করে, যারা গোপনে তাকে ত্যাগ করেন। এমনই বেশ কয়েকজন অসন্তুষ্ট ব্যক্তি 'আহলে হিল্ল ওয়াল আকদ'-এর সবচেয়ে প্রভাবশালী পণ্ডিত মুসা বিন আলিকে আল-মুহান্নাকে পদচ্যুত করার জন্য প্ররোচিত করেন। যদিও মুসা আল-মুহান্নাকে ক্ষমতা থেকে সরানোর উদ্দেশ্যে তার সাথে দেখা করেন। তবে আল-মুহান্না তা প্রত্যাখ্যান করেন এবং তাকে বলেন যে, জনমত যদি চূড়ান্ত হত তবে কোনো ইমামই এক বছরের বেশি শাসন করতে পারতেন না।

আল-মুহান্নার শাসনের কোনো এক সময়ে মাহরা উপজাতিরা ইমামতকে যাকাত কর দেওয়া বন্ধ করে দেয়। যখন ওয়াসিম বিন জয়ফর নামে এক মাহরা ব্যক্তি তার পাওনা দিতে অস্বীকার করেন এবং আল-মুহান্নার কর সংগ্রাহকদের একজনকে হুমকি দেন, তখন তিনি মাহরা প্রধানকে বন্দি করার জন্য সিনাও, আদম এবং জালানের গভর্নরদের অধীনে তিনটি সশস্ত্র ইউনিট পাঠান। এই অভিযানের সময় ওয়াসিম ধরা পড়েন এবং নিজওয়ায় কারাবন্দি হন। এক বছর পর মাহরা শেখরা আল-মুহান্নার বংশ ইয়াহমাদের মধ্যস্থতায় তার মুক্তি নিশ্চিত করেন। আল-মুহান্না ওয়াসিমের মুক্তির বিনিময়ে উপজাতিদের প্রতি বছর নিজওয়ায় উট নিয়ে আসার শর্ত দেন, যাতে তারা রাজি হয়।

আল-মুহান্নার ক্ষমতার সবচেয়ে বড় চ্যালেঞ্জ এসেছিল বানু আল-জুলান্দা উপজাতির কাছ থেকে, যারা ৭০২ সাল পর্যন্ত ওমানে ক্ষমতায় ছিল। আল-মুগিরা বিন রাসওয়ানের নেতৃত্বে জুলান্দানি বিদ্রোহীরা তাওয়াম অভিমুখে যাত্রা করে এবং সেখানে স্থানীয় গভর্নর আবু আল-ওয়াদাহকে পরাজিত ও হত্যা করে। এর জবাবে আল-মুহান্না ওই অঞ্চলে দুটি সেনাবাহিনী পাঠান, যার একটির নেতৃত্বে ছিলেন সোহা‌রের গভর্নর আবু মারওয়ান। তার বাহিনীতে একটি ভারতীয় দল ছিল যার প্রধান ছিলেন আল-মাত্তার আল-হিন্দি (যদিও তারা ভাড়াটে নাকি পেশাদার সৈন্য ছিল তা অস্পষ্ট)। সেনাবাহিনী জুলান্দানিদের ওপর চূড়ান্ত বিজয় অর্জন করে এবং আল-মাত্তারের লোকদের প্রভাবে বেশ কিছু প্রতিহিংসামূলক ব্যবস্থা গ্রহণ করে: বানু আল-জুলান্দা বংশের লোকদের নির্বিচারে হত্যা করা হয়, তাদের বসতি ধ্বংস করা হয় এবং পরিবারগুলোকে মরুভূমিতে অভুক্ত থাকতে বাধ্য করা হয়। আল-মুহান্না পরে তাদের এই আচরণকে 'মূর্খতাপূর্ণ' বলে বর্ণনা করেন এবং যারা ঘরবাড়ি হারিয়েছিল তাদের ক্ষতিপূরণ দেন।

### ইবাদি ধর্মতত্ত্বের বিকাশ
কুরআন সৃষ্টিত্ববাদ বা কুরআনের সৃষ্টি সংক্রান্ত বিতর্ক আল-মুহান্নার শাসনামলে ওমানে পৌঁছায় এবং ইবাদি সম্প্রদায়ের মধ্যে মতভেদের উৎস হয়ে দাঁড়ায়। এ বিষয়ে ইবাদি পণ্ডিত মুহাম্মদ বিন মাহবুব এবং মুহাম্মদ বিন হিশামের মধ্যে একটি বিতর্ক হয়। প্রথমজন যুক্তি দেন যে কুরআন আল্লাহ কর্তৃক সৃষ্ট আর দ্বিতীয়জন এই মতবাদের বিরোধিতা করেন এবং এটি ছড়াতে থাকলে ওমান ছাড়ার হুমকি দেন। ইবাদি পণ্ডিতরা বিষয়টি নিয়ে আলোচনার জন্য সভা করেন এবং সভার শেষে মুহাম্মদ বিন মাহবুব তার মত প্রত্যাহার করেন। ইবাদি সম্প্রদায়ের মধ্যে বিভক্তির আশঙ্কায় পণ্ডিতরা আল-মুহান্নাকে অনুরোধ করেন যেন তিনি কাউকে কুরআন সৃষ্ট বলার ব্যাপারে নিষেধাজ্ঞা জারি করেন, যা তিনি মেনে নেন।

আল-মুহান্না নিজেও ইবাদি মতবাদ স্পষ্ট ও বিকাশে সক্রিয় ছিলেন। মুয়াধ বিন হারব নামে এক ব্যক্তিকে উদ্দেশ্য করে লেখা তার একটি 'সিয়ার'-এ তকদির, ভ্রমণের সময় নামাজ সংক্ষেপ করা এবং ঈশ্বরের নরত্বারোপমূলক দৃষ্টিভঙ্গি প্রত্যাখ্যানসহ ইবাদি ধর্মতত্ত্ব ও ফিকহ বিষয়ে তার মতামত ফুটে উঠেছে। তকদিরের আলোচনায় তিনি উল্লেখ করেন যে, ভাগ্য এবং মানুষের কর্ম আল্লাহর জ্ঞান থেকেই উদ্ভূত হয়। এছাড়া তিনি পাপকে কুফর বা অবিশ্বাসের সমান মনে করতেন এবং একে দুটি শ্রেণিতে ভাগ করেন: ওহী বা প্রত্যাদেশ প্রত্যাখ্যানের মাধ্যমে কুফর এবং অবাধ্যতার মাধ্যমে প্রত্যাদেশ থাকা সত্ত্বেও অবিশ্বাস।

### মৃত্যু এবং উত্তরাধিকার
৮৫১ সালের ১৫ অক্টোবর (১৬ রবিউস সানি ২৩৭ হিজরি) আল-মুহান্না মৃত্যুবরণ করেন। একই দিনে আল-সলত বিন মালিক ইমাম হিসেবে তার স্থলাভিষিক্ত হন। ২০১৭ সালের জুলাই মাসে ওমানের বারকা উইলায়াহতে আল-মুহান্নার নামে একটি মসজিদ উদ্বোধন করা হয়।

## তথ্যসূত্র


## উৎসসমূহ

* al-Rawas, Isam Ali Ahmad (1990) *Early Islamic Oman (ca - 622/280-893) : a political history.* Doctoral thesis, Durham University.
* Al-Salmi, Abdulrahman (2001) *The Omani siyar as a literary genre and its role in the political evolution and doctrinal development of Eastern Ibadism, with special reference to the epistles of Khwarizm, Khurasan and Mansura.* Doctoral thesis, Durham University.
* Hoffman, V. J. (2012). The essentials of Ibadi Islam. Syracuse, N.Y: Syracuse University Press.

বিষয়শ্রেণী:৯ম শতাব্দীর ইমাম
বিষয়শ্রেণী:ওমানি ইবাদি মুসলিম
বিষয়শ্রেণী:ওমানি ইমাম
বিষয়শ্রেণী:৯ম শতাব্দীর ওমানি ব্যক্তি